**Vedlegg 2**

**Alminnelige bestemmelser Prosjektalliansekontrakt 2019**

Versjon juni 2020

**FORORD**

RIF og AIN har laget en mal for kontrakt for prosjektallianse. Malen er forholdsvis omfattende, og vil passe for store og mellomstore prosjekter. Malen er ment som et utgangspunkt og som må tilpasses det enkelte prosjekt. Likeledes vil avtalen kunne forenkles i mindre prosjekter.

Malen er et første utkast. Vi ønsker gjerne tilbakemeldinger på malen, og vil oppdatere den ved behov.

Kontrakten er basert på at byggherre anskaffer rådgiver/arkitekt og entreprenør som et felles team i én konkurranse.

Det etableres en felles, integrert organisasjon bestående av ressurser fra alle parter som gjennomfører kontraktens arbeidsomfang.

Kontrakten er inndelt i 3 faser;

1. Planlegging og prosjektering
2. Detaljprosjektering og utførelse
3. Etter overtakelse

I fase 1 utvikles prosjektet i fellesskap, og det lages målsum og fremdriftsplan. Byggherren står fritt til å avslutte prosjektet etter fase 1.

Vederlaget i fase 1 er basert på oppgjør etter medgått tid med avtalte timesatser og budsjett. Vederlaget i fase 2 er basert på en felles målsum. De sentrale leverandørene får felles ansvar og risiko for at prosjektets mål oppnås.

Malen er oppdatert for enkelte skrivefeil og presiseringer i juni 2020. Endringslogg er inntatt bakerst.

**VEILEDNING FOR UTFYLLING**

Ved bruk av kontraktsbestemmelsene er det forutsatt følgende struktur på dokumentene:

1. Avtaleblankett
2. Eventuelle referater eller skriftlig materiale fra oppklarende drøftelser eller forhandlinger avholdt etter at tilbudt ble inngitt, som er godkjent av begge parter
3. Leverandørenes tilbud
4. Skriftlige avklaringer og eventuelle referater eller skriftlig materiale fra befaringer eller konferanser avholdt før tilbud ble inngitt
5. Tilbuds eller konkurransegrunnlaget
6. Alminnelige bestemmelser Prosjektalliansekontrakt 2019

I avtaledokumentet/blanketten bør det inntas:

1. Navn på deltakerne i styringsgruppen (om dette er fastsatt)
2. Navn på prosjektledelsen og prosjektleder (om dette er fastsatt)

Innholdsfortegnelse

[KAPITTEL 1 GENERELLE BESTEMMELSER 5](#_Toc44675834)

[1 Formål og anvendelse 5](#_Toc44675835)

[2 Definisjoner 5](#_Toc44675836)

[3 Kontraktens hovedfaser 5](#_Toc44675837)

[4 Kontraktsdokumenter 6](#_Toc44675838)

[5 Samspillsprinsipper 7](#_Toc44675839)

[6 Varsler og krav 7](#_Toc44675840)

[7 Frist 7](#_Toc44675841)

[8 Åpenhet og innsyn 8](#_Toc44675842)

[9 Taushetsplikt 8](#_Toc44675843)

[10 Sikkerhetsstillelse 8](#_Toc44675844)

[11 Forsikring 10](#_Toc44675845)

[KAPITTEL 2 PARTENE, ORGANISERING OG DERES KONTRAKTSMEDHJELPERE 10](#_Toc44675846)

[12 Samspillsorganisasjonen 10](#_Toc44675847)

[KAPITTEL 3 KRAV TIL KONTRAKTSGJENSTANDEN 14](#_Toc44675848)

[13 Kontraktsgjenstanden 14](#_Toc44675849)

[KAPITTEL 4 PROSJEKTALLIANSEN GJENNOMFØRING AV ARBEID UNDER KONTRAKTEN 15](#_Toc44675850)

[14 Gjennomføring av fase 1 15](#_Toc44675851)

[15 Avslutning av fase 1 17](#_Toc44675852)

[16 Gjennomføring av fase 2 17](#_Toc44675853)

[17 Gjennomføring av fase 3 17](#_Toc44675854)

[KAPITTEL 5 FORDELING OG HÅNDTERING AV UTVALGTE RISIKOELEMENTER 18](#_Toc44675855)

[18 Uforutsette forhold ved grunnen 18](#_Toc44675856)

[19 Kulturminner 18](#_Toc44675857)

[20 Rettslige forhold knyttet til byggeområdet 18](#_Toc44675858)

[21 Leverandørenes arbeidsgrunnlag 18](#_Toc44675859)

[22 Skade på kontraktsgjenstanden eller materiale 19](#_Toc44675860)

[23 Skade på annet enn kontraktsgjenstanden 19](#_Toc44675861)

[24 Lov, forskrifter og enkeltvedtak 19](#_Toc44675862)

[25 Leverandørenes kostnader til retting av feil eller forsinkelser før overtakelsesforretning 20](#_Toc44675863)

[26 Forsinkelser og svikt i byggherrens ytelser 20](#_Toc44675864)

[KAPITTEL 6 VEDERLAG 20](#_Toc44675865)

[27 Prosjektalliansens vederlag i fase 1 20](#_Toc44675866)

[28 Prosjektalliansens vederlag i fase 2 21](#_Toc44675867)

[29 Prosjektalliansens vederlag i fase 3 22](#_Toc44675868)

[30 Etablering av bonusprogram for fase 2 og 3 22](#_Toc44675869)

[KAPITTEL 7 FAKTURERING OG BETALING 23](#_Toc44675870)

[31 Fakturering og betaling i fase 1 23](#_Toc44675871)

[32 Fakturering og betaling av prosjektkostnad i fase 2 23](#_Toc44675872)

[33 Fakturering og betaling av bonusprogram for fase 2 23](#_Toc44675873)

[34 Leverandørenes rettigheter ved betalingsmislighold 23](#_Toc44675874)

[KAPITTEL 8 TIDSFRISTER OG FERDIGSTILLELSE 24](#_Toc44675875)

[35 Tidsfrister for fase 1 24](#_Toc44675876)

[36 Tidsfrister for fase 2 - ferdigstillelse av kontraktsgjenstanden 24](#_Toc44675877)

[KAPITTEL 9 ENDRINGER 24](#_Toc44675878)

[37 Grunnlag for endring 24](#_Toc44675879)

[38 Virkningene av endringer på vederlag 25](#_Toc44675880)

[39 Virkningene av endringer på tidsfrister 25](#_Toc44675881)

[40 Varsling av endring 25](#_Toc44675882)

[41 Saksbehandling av varsel om endring 26](#_Toc44675883)

[42 Overtakelse 26](#_Toc44675884)

[43 Brukstakelse og prøvedrift 27](#_Toc44675885)

[44 Sluttoppgjør - Avregning av prosjektkostnader og fordeling av gevinst/risiko 28](#_Toc44675886)

[KAPITTEL 10 FEIL OG MANGLER 29](#_Toc44675887)

[45 Ansvar for feil og mangler ved avbestilling før fase 2 29](#_Toc44675888)

[46 Feil og mangler i fase 2 og 3 29](#_Toc44675889)

[47 Direktekrav mot Leverandørenes kontraktsmedhjelpere 31](#_Toc44675890)

[KAPITTEL 11 OPPHØR AV KONTRAKTSFORHOLDET 31](#_Toc44675891)

[48 Avbestilling 31](#_Toc44675892)

[49 Heving 32](#_Toc44675893)

[KAPITTEL 12 ØVRIGE BESTEMMELSER 34](#_Toc44675894)

[50 Immaterielle rettigheter 34](#_Toc44675895)

[51 Rett til kontraktsgjenstanden og materialer 35](#_Toc44675896)

[52 Forholdet mellom Partene i Avtalen 35](#_Toc44675897)

[53 Ansvarsfraskrivelse og tillatte krav 35](#_Toc44675898)

[54 Overføring av plikter og rettigheter 36](#_Toc44675899)

[55 Lovvalg 36](#_Toc44675900)

[56 Tvisteløsning 36](#_Toc44675901)

# KAPITTEL 1 GENERELLE BESTEMMELSER

# Formål og anvendelse

Avtalen har til formål å regulere kontraktsforhold mellom en oppdragsgiver og en leverandørorganisasjon av entreprenører, arkitekter og rådgivere, om utvikling av et bygge- eller anleggsprosjekt.

Avtalen er basert på en prosjektalliansemodell hvor partene etablerer en felles organisasjon for å oppnå et best mulig prosjekt. Både entreprenør, arkitekter og rådgivere er med i avtalen for å sikre samspill om de sentrale delene av prosjektet.

Avtalen er basert på tidlig involvering av sentrale leverandører, og med fokus på samarbeid, tillit og åpenhet.

# Definisjoner

I denne Avtalen gjelder følgende definisjoner:

|  |  |
| --- | --- |
| Prosjektalliansen eller Partene | Oppdragsgiver/byggherre og Leverandørene som er part i denne avtale |
| Oppdragsgiver/byggherre | Den som skal ha utført oppdraget. |
| Leverandørene | Leverandørene bestående av entreprenører, arkitekt og rådgivere som er Part i denne avtalen og som skal utføre oppdraget. |
| Entreprenør | Leverandøren som skal utføre entreprisearbeid og bistå med rådgivning. |
| Prosjekterende | Leverandørene som skal prosjektere og bistå med rådgivning, typisk rådgivende ingeniør og arkitekt. |

# Kontraktens hovedfaser

Prosjektgjennomføringen er inndelt i 3 faser.

Fase 1

Planlegging og prosjektering

Fase 3

Etter overtakelse

Fase 2

Detaljprosjektering og utførelse

*Figur 1*

## Fase 1

I Fase 1 etableres normalt samspillsorganisasjonen, det prosjekteres frem til avtalt nivå for fase 1, og det utarbeides underlag for kalkyle og fremdrift.

Fase 1 er avsluttet ved partenes signering på protokoll for avsluttet fase 1, jfr. pkt. 15.2.

## Fase 2

Fase 2 påbegynnes når det foreligger signert protokoll for avsluttet fase 1, jfr. pkt. 15.2.

Fase 2 omfatter normalt detaljprosjektering og utførelse av bygge- eller anleggsobjektet frem til overtakelse.

Fase 2 avsluttes ved at byggherren utsteder protokoll fra overtakelsesforretning om at bygge eller anleggsobjektet er overtatt.

## Fase 3

Fase 3 utgjør perioden etter byggherres overtakelse av bygge- eller anleggsobjektet.

Fase 3 påbegynnes ved at byggherren utsteder protokoll fra overtakelsesforretning om at bygge- eller anleggsobjektet er overtatt.

Fase 3 er avsluttet når avtalt reklamasjonstid er utgått.

# Kontraktsdokumenter

## Kontraktsdokumenter

Er ikke annet avtalt, inngår følgende dokumenter i kontrakten:

1. Avtaledokument/blankett
2. Eventuelle referater eller skriftlig materiale fra oppklarende drøftelser eller forhandlinger avholdt etter at tilbudt ble inngitt, som er godkjent av begge parter
3. Leverandørenes tilbud
4. Skriftlige avklaringer og eventuelle referater eller skriftlig materiale fra befaringer eller konferanser avholdt før tilbud ble inngitt
5. Tilbuds- eller konkurransegrunnlaget
6. Alminnelige bestemmelser Prosjektalliansekontrakt 2019

Dersom Oppdragsgiver beslutter å igangsette arbeidene i Fase 2 inngår Protokoll fra avslutning av fase 1 (med vedlegg), som en del av kontraktsdokumentene.

## Tolkningsregler

De dokumentene som inngår i kontrakten, utfyller hverandre. Inneholder kontraktsdokumentene bestemmelser som strider mot hverandre, gjelder yngre dokumenter foran eldre. Løser ikke dette motstriden, gjelder spesielle bestemmelser foran generelle, og bestemmelser utarbeidet særskilt for kontrakten foran standardiserte bestemmelser.

Protokoll fra avslutning av fase 1 (med vedlegg) har ved motstrid, rang foran de eldre dokumentene.

# Samspillsprinsipper

Partene er enige om følgende prinsipper som skal være førende for partenes samhandling og arbeid:

## Prosjektets beste

Partene vil gjennomføre et effektivt prosjekt, hvor prosjektets økonomiske, tidsmessige og kvalitative mål detaljeres, presiseres og etterleves i fellesskap.

## Tillit, lojalitet og åpenhet

Partene skal opptre lojalt i forhold til hverandre, med høy integritet og forretningsetikk.

Partenes opptreden skal være preget av tillitt og åpenhet. De enkelte aktørene vil arbeide med respekt ovenfor andre roller, ansvar og kompetanse.

Beslutninger skal baseres på at synspunkter og interesser til alle parter er presentert og hensyntatt.

## Felles samarbeid og løsningsorientert tilnærming

Partene skal følge opp de mål, rammer og spilleregler for samarbeidet som er fastlagt i felleskap.

Partene skal bidra aktivt til et positivt, konstruktivt og løsningsorientert samarbeidsklima for   
alle involvert parter.

Partene skal sikre at samspill er forankret i egen organisasjon.

## Kontinuerlig forbedring

Partene skal gjennomføre løpende evalueringer og erfaringsoverføringer til bruk for en stadig forbedring av prosess og produkt.

## Ivaretakelse av HMS

Partene skal gjennomføre prosjektet med fokus på HMS slik at de ansatte har et godt   
arbeidsmiljø og ikke utsettes for arbeidsulykker.

## Rask konfliktløsning på lavest mulig nivå

Partene vil tilstrebe å løse uenigheter og tvister i minnelighet.

Konflikter skal håndteres så snart som mulig og på lavest mulig nivå.

# Varsler og krav

Alle varsler og krav og svar på disse, som skal meddeles etter bestemmelsene i kontrakten, skal fremsettes skriftlig. Varsel og krav gitt ved e-post til avtalt epostadresse regnes som skriftlig dersom ikke annet er avtalt. Varsel og krav som er innført i referat regnes som skriftlig.

# Frist

Ender en frist på en lørdag, helligdag eller høytidsdag, forlenges fristen til nærmest følgende virkedag.

# Åpenhet og innsyn

Alt arbeid som utføres skal skje basert på prinsippet om «Åpen bok». Dette innebærer at partene til enhver tid skal ha fullt innsyn i all relevant informasjon vedrørende kostnader som påløper innenfor prosjektets rammer. Partene skal således ha rett til innsyn i Leverandørenes innkjøpsavtaler o.l., som er nødvendig for å få bekreftet Leverandørenes selvkost.

Leverandørene skal vederlagsfritt yte rimelig assistanse ved slikt innsyn.

Leverandørene skal sikre at Partene har tilsvarende innsynsrett hos kontraktsmedhjelpere som skal ha tilsvarende eller lik vederlagsmodell som den som gjelder mellom Partene. Dersom Leverandørene består av flere juridiske enheter (f.eks. arbeidsfellesskap), skal Partene ha tilsvarende rett til innsyn i avtalene mellom de juridiske enhetene. Plikten til å ha tilsvarende eller lik vederlagsmodell gjelder også mellom de ulike juridiske enhetene.

Deling av informasjon mellom Leverandørene skal skje på en måte som ikke strider mot konkurranserettslige regler. Tilsvarende gjelder for regler om personvern.

Byggherren har rett til innsyn i Leverandørenes kvalitetssikringssystem, HMS-system og systemer for oppfyllelse av bestemmelser om samfunnsansvar, herunder lønns- og arbeidsvilkår.

Innsynsretten er begrenset til tre år etter at siste betaling har funnet sted.

# Taushetsplikt

Partene har taushetsplikt om prosjektrelaterte forhold, de øvrige partnernes finansielle opplysninger, så som deres metoder for regnskap, prising av produkter og tjenester og annen andre forretningsmessige forhold som det er berettiget interesse i at ikke blir spredt. Informasjon gitt av Partene eller som er gjort tilgjengelig for de øvrige Partene under gjennomføringen av denne kontrakt, skal ikke offentliggjøres utover det som er nødvendig for å gjennomføre arbeidet etter kontrakten.

Leverandørene skal innta samme bestemmelse om taushetsplikt i kontrakter med eventuelle kontraktsmedhjelpere.

Denne bestemmelsen hindrer ikke Partene i å oppfylle lovpålagte krav til å oppgi slik informasjon.

# Sikkerhetsstillelse

## Leverandørenes sikkerhetsstillelse

Er ikke annet avtalt, skal Leverandørene stille en samlet sikkerhet for oppfyllelse av kontraktsforpliktelsene i fase 2, herunder for forsinkelsesrenter og inndrivelsesomkostninger, på 10 % av den opprinnelige målsummen. Sikkerheten kan gjøres gjeldende for forhold byggherren påberoper seg senest ved overtakelsen.

Når kontraktsgjenstanden er overtatt, reduseres sikkerheten til 3 % av den opprinnelige målsummen for forhold som påberopes i løpet av de påfølgende 3 år i fase 3, med mindre annet er avtalt. Sikkerheten faller deretter bort, i den grad byggherren ikke har gjort ansvar gjeldende mot Leverandørene som kan kreves dekket av sikkerheten.

Sikkerheten skal stilles senest 14 dager etter signert protokoll for fase 1. Byggherren plikter ikke å betale avdrag før han har mottatt Leverandørenes sikkerhetsstillelse.

Sikkerheten stilles som selvskyldnerkausjon fra bank, forsikringsselskap eller annen finansinstitusjon. Kausjonsløftet fra garantisten skal rettes direkte til den annen part og skal ikke være begrenset på annen måte enn det som følger av disse bestemmelsene.

Garantistens ansvar skal ikke være begrenset i form av forbehold om at premie er innbetalt eller at annet mislighold ikke foreligger.

Garantiansvar kan ikke gjøres gjeldende med mindre den annen part har fått rimelig frist til å rette de påklagede forhold.

Når sikkerheten er falt bort og en av Leverandørene deretter forlanger det, skal garantidokumentet returneres.

## Byggherrens sikkerhetsstillelse

Er ikke annet avtalt, skal byggherren stille sikkerhet på 17,5 % av den opprinnelige målsummen for oppfyllelse av sine kontraktsforpliktelser, herunder for forsinkelsesrenter og inndrivelsesomkostninger. Statlige og kommunale byggherrer, inkludert kommunale og statlige foretak som ikke kan slås konkurs, stiller ikke slik sikkerhet.

Sikkerheten skal stilles senest 14 dager etter signert protokoll for fase 1. Leverandørene plikter ikke å starte arbeidene i fase 2 før de har mottatt byggherrens sikkerhetsstillelse.

Sikkerheten dekker krav Leverandørene setter frem mot byggherren senest ved oversendelse av sluttfaktura, samt krav som etter pkt. 44.1.1 kan fremsettes senere.

Sikkerheten stilles som selvskyldnerkausjon fra bank, forsikringsselskap eller annen finansinstitusjon. Kausjonsløftet fra garantisten skal rettes direkte til den annen part og skal ikke være begrenset på annen måte enn det som følger av disse bestemmelsene.

Garantistens ansvar skal ikke være begrenset i form av forbehold om at premie er innbetalt eller at annet mislighold ikke foreligger.

Garantiansvar kan ikke gjøres gjeldende med mindre den annen part har fått rimelig frist til å rette de påklagede forhold.

Når sikkerheten er falt bort og byggherren deretter forlanger det, skal garantidokumentet returneres

## Reduksjon av sikkerhet

Senest én måned etter overtakelsen skal byggherren meddele Leverandørene om sikkerheten for kontraktsforpliktelsene i fase 2 kan reduseres eller bortfalle. Leverandørene skal gi tilsvarende melding om byggherrens sikkerhetsstillelse senest én måned etter fristen for å fremme innsigelser mot sluttoppgjøret etter pkt. 44.1.2.

# Forsikring

## Krav til forsikring

Med mindre annet er avtalt skal Leverandører i fase 1 ha egne forsikringer som minst tilsvarer det dekningsområdet som er beskrevet i henholdsvis NS 8407:2011 pkt. 8 (for entreprenørene) og NS 8401:2010 pkt. 7.2 (for rådgivere og arkitekter).

Forsikringsbevis og forsikringsvilkår skal forelegges oppdragsgiver for kontroll.

Partene skal i Fase 1 bli enige om håndteringen av forsikring i fase 2 og 3. Det skal tas sikte på å etablere en samlet forsikringsløsning basert på:

* Byggherren som forsikringstaker
* Øvrige Parter som medforsikret
* Forsikringsløsningen skal være en mest mulig heldekkende prosjektforsikring.
* Forsikringen må minimum inneholde dekningsomfang i tråd med forsikringsplikten i NS 8401:2010 og NS 8407:2011
* Forsikringens dekningsomfang, inkludert profesjonsansvarsdelen, skal omfatte også merkostnader som kun gir utslag i målsum-regnskapet
* Tredjemannsdekning
* Forsikringen må omfatte feil og forhold som kan tilbakeføres til fase 1
* Det må avtales nivå og antall egenandeler

Kostnader knyttet til forsikring i fase 2 og 3 skal inngå i prosjektkostnader for disse fasene.

# KAPITTEL 2 PARTENE, ORGANISERING OG DERES KONTRAKTSMEDHJELPERE

# Samspillsorganisasjonen

## Oversikt

Partene skal i samarbeid etablere en felles Samspillsorganisasjon som skal sørge for å gjennomføre prosjektet. Samspillsorganisasjonen skal gjøre det mulig å utnytte partenes samlede kompetanse og erfaring til beste for prosjektet.

Den felles organisasjonen – Samspillsorganisasjonen – har som formål å på best mulig måte, kostnadseffektivt og tidseffektivt, forberede og gjennomføre arbeidene og derigjennom bidra til å oppfylle partenes forretningsmessige mål.

Samspillsorganisasjonens arbeidsmåte og tilnærming skal preges av tillit, åpenhet, nyskapning, lydhørhet, helhetssyn og stor beslutningskraft med respekt og ydmykhet overfor den enkeltes roller, ansvar og kompetanse.

Det er partenes intensjon og oppfatning at samarbeidet skal lede til gode relasjoner, effektive og utviklende arbeidsprosesser, et innovativt og løsningsorientert arbeidsklima, samt å presisere og oppfylle målene for prosjektet.



*Figur 2 Oversikt organisasjon*

## Partene

Partene er de organisasjoner/parter som har det formelle kontraktsansvar etter kontrakten. Partene forvalter sine rettigheter og plikter gjennom sine representanter i Styringsgruppen.

## Styringsgruppen

### Funksjon og oppgaver

Partene skal etablere en styringsgruppe med overordnet ansvar for å støtte, overvåke og se til at samhandlingen fungere på en god måte og at prosjektet gjennomføres i tråd med Prosjektalliansekontrakten.

Styringsgruppen er Samspillsorganisasjonens øverste besluttende organ.

Styringsgruppen skal utøve den myndighet som etter avtaledokumentene er tillagt byggherren, såfremt uenighet ikke avdekkes og Byggherren bruker sin instruksjonsmyndighet etter pkt. 12.3.4 tredje avsnitt.

Styringsgruppen er besluttende organ i de spørsmål som Prosjektlederteamet legger frem for Styringsgruppen.

Styringsgruppen er øverste organ i konflikthåndtering.

Styringsgruppen skal gi retningslinjer for arbeidet i samspillsorganisasjonen.

Følgende saker skal alltid behandles av Styringsgruppen:

* Valg av Prosjektleder-team
* Fastsettelse og eventuelle endringer av kostnadselementer, målpris, bonuser og leveringstider
* Valg av kontrakter med kontraktsmedhjelpere som skal ha tilsvarende eller lik vederlagsmodell som gjelder mellom Partene
* Fastsettelse av endelig prosjektkostnad og fordeling av fortjeneste, behandling av sluttoppgjør
* Beslutning om avbestilling
* Beslutning om å heve kontrakten
* Beslutning om å utstede protokoll fra overtakelsesforretning

### 12.3.2 Sammensetning

Styringsgruppen skal til enhver tid bestå av 2 personer fra hver av deltakerne i Prosjektalliansen. Representantene skal være ledere på høyt nivå hos den respektive Parten.

Byggherrens representant skal være Styringsgruppens leder.

Hver av representantene har fullmakt til å forplikte den han eller hun representerer i alle beslutninger som er tillagt styringsgruppen.

### 12.3.3 Møter

Styringsgruppen skal avholde månedlige møter, og for øvrig etter behov eller etter anmodning fra en av representantene.

Styringsgruppen bestemmer sin møteplan. Enhver av partene kan innkalle til møte i Styringsgruppen med en ukes varsel.

Det skal føres skriftlig møtereferat fra Styringsgruppens møter.

### 12.3.4 Beslutninger

Beslutninger i Styringsgruppen forutsetter at minst én deltaker fra hver Partene er til stede. Hver av deltakerne har én stemme.

Styringsgruppens beslutninger fattes ved enstemmighet blant de møtende representanter.

Ved uenighet skal Styringsgruppens medlemmer med alle rimelige midler søke å nå frem til et vedtak alle kan slutte seg til. Lykkes ikke Styringsgruppen i å nå frem til enighet, kan Byggherren ved sin representant treffe beslutningen ved å føre til protokolls en instruks.

Ved uenighet behandles Byggherrens instruks i samsvar med endringsreglene der disse får anvendelse og for øvrig etter kontraktens tvisteregler.

Partene plikter å følge beslutninger fattet i samsvar med denne bestemmelsen.

## Prosjektleder-team

Prosjektlederteamet skal ha ansvar for at prosjektet gjennomføres i samsvar med kontrakten, samt mandat og retningslinjer gitt av styringsgruppen. Prosjektlederteamet fastsetter arbeidsmetoder og styringsprosesser som gjennomføringsorganisasjon skal arbeide i henhold til, og koordinerer disse.

Hver Part utnevner en prosjektleder hver, benevnt henholdsvis prosjektleder BH (byggherre), prosjektleder E (entreprenør) og prosjektleder P (prosjekterende). Hver av prosjektlederne har fullmakt til å opptre på vegne av den respektive Parten under kontrakten. Hver prosjektleder skal likevel godkjennes av Styringsgruppen.

Prosjektlederteamet skal lede prosjektet basert på enstemmighet. Ved uenighet mellom prosjektlederne skal beslutning løftes til Styringsgruppen.

All rapportering og alle saksfremlegg for Styringsgruppen skal utarbeides i fellesskap mellom Prosjektlederteamet. Prosjektlederteamet skal delta på møtene i Styringsgruppen.

Styringsgruppen utpeker en person blant prosjektlederne til å ivareta rollen som Hovedprosjektleder. Hovedprosjektleder har det operative ansvaret for gjennomføring av alle arbeidene og er leder for Prosjektlederteamet.

Hovedprosjektleder vil i tillegg ivareta kommunikasjons- og rapporteringslinjen mellom Styringsgruppen og Prosjektlederteamet.

## Prosjektdeltakere

Prosjektdeltakere velges av og utfører sitt arbeid under ledelse av Prosjektlederteamet.

Prosjektdeltakere kan være felles gjennomføringsteam satt sammen av leverandørene eller enkeltleverandører alene. Prosjektdeltaker kan også være en kontraktsmedhjelper som ikke er Part i samspillskontrakten.

Prosjektdeltakerne har ansvar for å utføre oppgaver i samsvar med hva Prosjektlederteamet beslutter.

Den enkelte kontraktspart skal bidra med kompetanse og erfaring som bidrar til en effektiv gjennomføring og i samsvar med prosjektets mål, herunder erfaringsoverføring.

## Kontraktsmedhjelpere

### Generelt

Entreprenører og rådgivere som kan bidra til prosjektoptimalisering og utvikling av prosjektet skal inkluderes så tidlig som mulig i prosessen.

### Rådgivere og fagentreprenører som ikke inngår i prosjektalliansen

Det skal etableres kontraherings- og beslutningsplaner for innhenting av tilbud fra underleverandører og rådgivere som ikke inngår i prosjektalliansen.

Underleverandørkontrakter for entreprenører og rådgivere som deltar fra fase 1, skal baseres på vederlagsformat tilsvarende Prosjektalliansekontrakten.

### Prosessen ved anskaffelse av kontraktsmedhjelpere

Kontrakter med kontraktsmedhjelpere inngås direkte mellom en av Leverandørene og de aktuelle kontraktsmedhjelperne.

Alle anskaffelser av kontraktsmedhjelpere som Leverandørene må utføre for å gjennomføre prosjektet, skal anskaffes til prosjektets beste.

Anskaffelsen av kontraktsmedhjelpere skal være basert på forretningsmessige og konkurransemessige vilkår.

Prosjektlederteam skal alltid orienteres om hvilke kontraktsmedhjelpere som planlegges kontrahert. Valget av kontraktsmedhjelper kan overprøves dersom det foreligger saklig grunn.

### Kontrakter med kontraktsmedhjelpere

Leverandørene skal sørge for at det inngås skriftlige kontrakter med kontraktsmedhjelpere, basert på at kontraktsmedhjelpere vil utføre arbeidet til prosjektets beste og i samsvar med prinsippene for den kontrakten.

Leverandørene skal sørge for at denne kontraktens bestemmelser om samfunnsansvar og HMS også gjøres til en del av kontrakten med kontraktsmedhjelperen.

## Kontinuitet og nøkkelpersonell - utskiftning av personell

Partene er innforstått med at kontinuitet er et suksesskriterium for samspillsorganisasjonen. Partene vil med alle rimelige midler sikre at nøkkelpersonell forblir i sine roller inntil prosjektet er ferdigstilt, eller Styringsgruppen beslutter at det ikke lengre er behov for rollen.

Utskiftning av nøkkelpersonell kan skje ved saklig grunn, som sykdom, personer som slutter i sin sykdom e.l.

Ved utskiftning skal vedkommende erstattes med en person med tilsvarende kompetanse og erfaring.

Partene skal i fase 1 bli enige om eventuell bonusordning dersom enkelte nøkkelpersonell ikke skiftes ut.

## Forholdet til offentlige ansvarsregler

De enkelte Leverandører eller kontraktsmedhjelpere vil kunne ha ansvar for prosjektering eller utførelse etter offentligrettslige regler, slik som plan- og bygningslovens regler om ansvarsrett.

Ved samarbeid mellom flere parter om utførelse eller prosjektering, eller etablering av felles arbeidsgrupper, men hvor kun en av partene har offentlig ansvarsrett, må arbeidet organiseres slik at dette ivaretas.

# KAPITTEL 3 KRAV TIL KONTRAKTSGJENSTANDEN

# Kontraktsgjenstanden

## Avtalte krav

Kontraktsgjenstanden skal leveres i overensstemmelse med avtalte krav. Kontraktsgjenstanden skal være i samsvar med kontraktsdokumentene med tilhørende tegninger, modeller og beskrivelser, bortsett fra det som er særlig unntatt, eller som klart ikke er ment å gjelde.

Dersom det er avtalt referanseobjekt, skal kontraktsgjenstanden med hensyn til materialvalg, utførelse og funksjon være av tilsvarende kvalitet og standard som referanseobjektet.

## Uspesifiserte deler

Uspesifiserte deler av kontraktsgjenstanden skal være av samme standard som de spesifiserte deler det er naturlig å sammenligne med.

## Byggherrens formål mv.

Kontraktsgjenstanden skal passe for de formål som byggherren har med denne, og som Leverandørene var eller måtte være kjent med på tidspunktet for signering av protokoll for avsluttet fase 1.

Valg av løsninger og materialer skal være tilpasset forholdene på stedet.

## Lover, forskrifter og offentlige vedtak

Kontraktsgjenstanden skal være i samsvar med lover, forskrifter og offentlige vedtak på tidspunktet for signering av protokoll for avsluttet fase 1.

## Allmenne normer mv.

Er ikke annet avtalt, skal kontraktsgjenstanden være i overensstemmelse med Norsk Standard og for øvrig i samsvar med allment aksepterte normer på tidspunktet for signering av protokoll for avsluttet fase 1.

## Valg av løsninger

Innenfor de rammer som fremgår av kontrakten, herunder pkt. 13, har Leverandørene rett til å velge hva slags materiale, utførelse og løsning han vil oppfylle kontrakten med.

Dersom Byggherren gir pålegg, jfr. pkt. 12.3.4 tredje avsnitt, som begrenser Leverandørene valgrett, foreligger en endring. Vil Leverandørene påberope seg at en slik endring foreligger, må han varsle etter pkt. 40.

# KAPITTEL 4 PROSJEKTALLIANSEN GJENNOMFØRING AV ARBEID UNDER KONTRAKTEN

# Gjennomføring av fase 1

## Oppstartsmøte

Ved oppstart av fase 1 skal det avholdes et oppstartsmøte hvor styringsgruppen og prosjektlederteam deltar.

Målet for oppstartsmøte er å sørge for at alle blir fortrolige med og støtter opp om rammene for samspillet. Med mindre annet er avtalt skal det utarbeide et måldokument i oppstartsmøte.

## Ytelser i fase 1

Prosjektalliansen skal i fellesskap samarbeide om etablering av en prosjektorganisering og gjennomføring av oppdraget, som gir en målrettet og effektiv prosess, og hvor prosjektering og utførelse skjer med utgangspunkt i en klar arbeidsdeling.

Med mindre annet er avtalt skal de enkelte partene ha følgende overordnet ansvar for følgende arbeidsoppgaver i fase 1:

(Kommentar: nedenstående er et utkast til veiledning basert på bygg. Det må tilpasses det enkelte prosjekt, og særlig ved anlegg)

Byggherre:

* + Fastlegge arealer

- Levere informasjon til bygge- eller anleggsprosjektet, herunder krav til særinstallasjoner,   
 inventar mv. til ferdig prosjekt

* + Delta i møter og godkjenne prosjektforutsetninger/bygge-/anleggsprosjekt
  + Gjennomføre forundersøkelser (for eksempel vedr. økonomi, behov og planforhold)
  + Sørge for nødvendige tillatelser
  + Undersøke myndighetsforhold
  + Sørge for å koordinere nødvendige avklaringer mot brukere/leietakere

Prosjekterende:

* + Utarbeide nødvendige beskrivelser og tegninger i avtalt format
  + I samarbeid med entreprenør gi råd om løsningsvalg og foreta optimalisering
  + I samarbeid med entreprenøren gi innspill til kalkylegrunnlaget

Entreprenør:

* + I samarbeid med prosjekterende gi råd om løsningsvalg, optimalisering og byggbarhet
  + Fremdriftsplanlegging
  + Eventuelle forundersøkelser (vedrørende grunn og eiendom)
  + Utarbeide kalkylegrunnlag for målsum

Alle:

* + Etablere prosjektorganisasjons med samspillsorganer
  + Formulere og akseptere prosjektmål
  + Integrere arkitektur, prosjektløsninger og økonomi
  + Fastlegge risiko og forutsetninger
  + Innarbeide miljø og arbeidsmiljøhensyn i prosjektet
  + fastlegge og overholde tidsfrister for hver av partenes bidrag slik at fremdriften overholdes

Nærmere fordeling av oppgaver og grensnitt mellom prosjektdeltakerne, skal fastsettes i separat utarbeidende ansvarsmatriser.

Ved avslutningen av fase 1 skal det foreligge et samlet prosjektforslag med arkitektur og hovedprinsipper for tekniske løsninger. Grunnleggende prosjektforutsetninger skal være fastlagt og eventuell brukerprosess skal være avsluttet. Det skal foreligge omforente målpriser. Endelig skal det fremgå forutsatt oppstartsdato for arbeidene i fase 2, ferdigstillelsesdato og eventuelle delfrister/milepæler

Partene skal også i fase 1 bli enige om håndtering og eventuell prising av:

- Forsikringsløsninger for fase 2 og 3, jfr. pkt. 11.1.

- Håndtering av pris- og lønnsstigning for fase 2

- Behovet for sikkerhetsstillelse for fase 2 og 3, jfr. pkt. 10.

- Håndtering og ansvar knyttet til feil og mangler i fase 2 og 3, jfr. pkt. 46.

- Bonuser for senere faser, jfr. pkt. 30.

# Avslutning av fase 1

## Byggherrens godkjennelse av prosjektforslaget

Byggherren skal ta stilling til godkjenning av Prosjektalliansen samlede prosjektforslag innen rimelig tid etter at denne er mottatt.

Byggherren innkaller deretter skriftlig til møte for protokollering iht. pkt. 15.2.

## Protokoll

Partene skal utarbeide en felles skriftlig protokoll.

Protokollen skal som minimum inneholde:

1. Dokumentasjon av det samlede prosjektforslag, med avtalte vedlegg og dokumentasjon
2. Fordeling av planlagte ytelser og arbeid mellom Partene og leverandørene for fase 2 og 3
3. Regulering av håndtering av utbedring av feil og mangler for fase 3 og ansvar for slike
4. Valgt forsikringsløsning for fase 2 og 3
5. Valgt løsning for sikkerhetsstillelse for fase 2 og 3
6. Omforent målsum eks. mva. for fase 2 og 3
7. Omforent regulering av fakturerbare kostnader og beløp for fase 2 og 3
8. Avtalt fordeling mellom partene av eventuell besparelsen ved prosjektkostnader under målsum
9. Avtalt fordeling av reduksjon av fortjeneste mellom Leverandørene ved overskridelse av målsum
10. Fremdriftsplan, med bindende tidsfrister for milepæler og ferdigstillelsesdato
11. Bonusprogram

Hver av partene signerer protokollen.

Ved signert protokoll er fase 1 avsluttet og fase 2 påbegynt.

# Gjennomføring av fase 2

Partene vil i fase 2 gjennomføre alt arbeid og alle oppgaver som kreves for å levere kontraktsgjenstanden i henhold til protokoll fra avsluttet fase 1.

Fordeling av arbeid mellom partene fremgår av vedlegg til protokoll for avsluttet fase 1.

# Gjennomføring av fase 3

Leverandørene vil i fase 3 gjennomføre utbedring av feil og mangler i tråd med avtalt regulering for håndtering av slike, jfr. pkt. 46.

Fordeling av ansvar og håndtering mellom partene fremgår av vedlegg til protokoll for avsluttet fase 1.

# KAPITTEL 5 FORDELING OG HÅNDTERING AV UTVALGTE RISIKOELEMENTER

# Uforutsette forhold ved grunnen

Byggherren har risikoen for forhold ved grunnen dersom de avviker fra det Leverandørene hadde grunn til å regne med på tidspunktet for signering av protokoll for avsluttet fase 1, jfr. pkt. 15.2.

Byggherren plikter å opplyse om forhold ved grunnen, byggeområdet og dets omgivelser som han kjente eller måtte kjenne til, og som det var nærliggende å anta at Leverandørene hadde interesse av å få.

Alle foreliggende opplysninger i saken skal tas i betraktning ved avgjørelsen av hva Leverandørene hadde grunn til å regne med.

Byggherren svarer for uriktige, mangelfulle eller ufullstendige opplysninger om forhold ved grunnen som han har gitt.

# Kulturminner

Leverandørene har ikke risikoen for kulturminner som faller inn under lov av 6. juni 1978 nr. 50 om kulturminner med mindre han hadde kunnskap om dem på tidspunktet for signering av protokoll for avsluttet fase 1, jfr. pkt. 15.2.

Hvis Leverandøren oppdager kulturminner plikter han straks å innstille alt arbeid i nærheten av kulturminnet, iverksette nødvendig sikringsarbeid, samt varsle byggherren. Leverandøren kan også ha en selvstendig plikt til å varsle vedkommende politi- eller kulturminnemyndighet om funnet i henhold til reglene i kulturminneloven.

# Rettslige forhold knyttet til byggeområdet

Byggherren skal sørge for at han har den nødvendige offentligrettslige og privatrettslige råderett over eiendommen og tilkomst til denne, herunder at verken naboer eller andre tredjemenn har rettigheter over eiendommen som kommer i konflikt med Leverandørenes arbeid.

# Leverandørenes arbeidsgrunnlag

Byggherren skal stille til rådighet for Leverandørene det fysiske arbeidsgrunnlaget, herunder andres arbeid på bygget eller anlegget, som Leverandørene skal bygge på.

Byggherren bærer risikoen for at det fysiske arbeidsgrunnlaget er slik Leverandørene hadde grunn til å regne med ut fra kontrakten, oppdragets art og omstendighetene for øvrig.

Risikoen for forhold ved grunnen er regulert i pkt. 18.

# Skade på kontraktsgjenstanden eller materiale

## Utgangspunkt

Inntil overtakelse har funnet sted, bærer Leverandørene risikoen for materialer, prosjekteringsdokumenter og det som til enhver tid er utført av kontraktsgjenstanden. Det samme gjelder for materialer og prosjekteringsdokumenter som byggherren har fremskaffet og overgitt i Leverandørenes besittelse.

## Byggherren forårsaker skade på kontraktsgjenstanden eller materiale

Leverandørene bærer ikke risikoen for skade som er forårsaket av byggherren eller hans kontraktsmedhjelpere under utførelsen av deres kontraktsforpliktelser.

## Force Majeure

Leverandørene bærer ikke risikoen for skade som skyldes ekstraordinære og upåregnelige omstendigheter som krig, opprør, naturkatastrofe m.m.

# Skade på annet enn kontraktsgjenstanden

## Skade på den andre partens person eller eiendom

Har en part påført den annen part skade på vedkommendes person, ansatte eller ting som ikke omfattes av kontrakten, er han erstatningsansvarlig i den utstrekning dette følger av alminnelige erstatningsregler.

Skyldes skaden mangel ved kontraktsgjenstanden eller arbeidet, gjelder kun bestemmelsene i pkt. 53.1.

## Ansvar for skade på miljø, tredjemanns person eller eiendom

I forholdet mellom partene er byggherren ansvarlig for skade på miljø, tredjemanns person eller eiendom når Leverandøren har fulgt fremgangsmåten som er beskrevet i kontrakten eller i senere instruks fra byggherren.

Leverandøren er likevel ansvarlig for skaden i den grad den skyldes unnlatt varsel etter pkt. 23.3 eller det er tillatt å fremsette krav etter pkt. 53.

## Varsel om fare for skade

Partene skal varsle hverandre dersom de kjenner til forhold som kan medføre skade på person, eiendom eller miljø og som nødvendiggjør tiltak som ikke følger av kontrakten.

Etter at Leverandørene har varslet, skal de avvente byggherrens skriftlige stillingtaken, med mindre det foreligger fare for øyeblikkelig skade.

# Lov, forskrifter og enkeltvedtak

Dersom det etter tidspunktet for signering av protokoll for avsluttet fase 1, jfr. pkt. 15.2:

1. skjer forandringer i lover og forskrifter eller
2. fattes enkeltvedtak

som innebærer at kontraktsgjenstanden må endres, foreligger det en endring etter pkt. 37 som gir grunnlag for justering av målsum og tidsfrister.

Dette gjelder bare dersom Leverandørene ikke burde tatt forholdene i bokstav a og b i betraktning på tidspunktet for signering av protokoll for avsluttet fase 1, jfr. pkt. 15.2, og Leverandøren heller ikke burde unngått følgene av dem.

# Leverandørenes kostnader til retting av feil eller forsinkelser før overtakelsesforretning

Leverandørens kostnader til retting av egne feil eller manglende fremdrift skal inngå som prosjektkostnad i målsum-regnskapet.

Prosjektkostnader, manglende fremdrift eller andre avvik fra de krav som er stilt i denne kontrakten, som skyldes at en Leverandør har opptrådt forsettlig eller hvor det foreligger grovt uaktsomt hos vedkommende Parts øverste ledelse, kan ikke belastes prosjektet, men må bæres av Leverandøren selv.

Krav mellom partene er regulert i pkt. 53.

# Forsinkelser og svikt i byggherrens ytelser

## Materialer levert eller bestemt av byggherren

Byggherren skal levere materialer og produkter til Leverandørenes produksjon bare dersom dette er uttrykkelig avtalt.

Byggherren bærer risikoen for at hans leveranser er i henhold til det som er avtalt med Leverandørene.

Dersom byggherren krever at leverandørene benytter navngitte materialer eller produkter, anses dette som valg av løsninger og annen prosjektering.

## Byggherrens valg av løsninger og annen prosjektering

Byggherren har risikoen for valg av løsninger og annen prosjektering som enten fremgår av kontraktsdokumenter utarbeidet av ham, eller som han etter kontraktsinngåelse pålegger leverandørene å følge.

## Forsinkelser og svikt i byggherrens medvirkningsplikt

Byggherren har risikoen for at beslutninger, opplysninger og avklaringer han eller hans representanter i Samspillsorganisasjonen skal forestå etter kontrakten, skjer etter avtalt fremdrift.

# KAPITTEL 6 VEDERLAG

# Prosjektalliansens vederlag i fase 1

Leverandørenes arbeid i fase 1 honoreres etter medgått tid i henhold til avtalte timesatser.

Utgifter til utlegg og underleverandører gjøres opp til selvkost med tillegg av avtalt påslag.

Partene skal etter kontraktsinngåelse avtale et nærmere detaljert honorarbudsjett for fase 1, basert på avtalte timesatser.

Vederlaget for fase 1 inngår ikke i målsummen.

# Prosjektalliansens vederlag i fase 2

## Etablering av målsum for fase 2

Prosjektalliansen skal i fase 1 i fellesskap utarbeide en detaljert kalkyle for målsum for Fase 2.

Prosjektkostnadene som inngår i Målsummen består av:

1. Leverandørenes prosjektspesifikke selvkost
2. Prosjektets andel av Leverandørenes generelle bedriftsomkostninger
3. Avsetninger til risiko og usikkerhet

Alle Leverandørens kostnader skal medtas.

Dersom Leverandøren har risikoen for et forhold som omfattes av kapittelet Fordeling og håndtering av utvalgte risikoelementer, pkt. 18 til 26, skal det ikke foretas justering av målsum og tidsfrister, men kostnadene inngår i prosjektregnskapet.

Dersom Byggherren har risikoen for et forhold som omfattes av kapittelet Fordeling og håndtering av utvalgte risikoelementer, pkt. 18 til 26, skal kostnadene inngå i prosjektregnskapet og det skal foretas justering av målsum og tidsfrister etter reglene om endringer i kapittelet Endringer.

Avsetning til risiko og usikkerhet skal inneholde oppdeling som viser separat avsetning for utbedring av egne feil for hhv. Prosjekterende og Entreprenør.

Håndtering av kostnader og avsetning til b) og c) kan gjøres ved avsatte faste beløp eller påslag, eller kombinasjoner.

Prising av arbeid for enkelte leverandører og personell i fase 2 kan forenkles ved bruk av faste generelle timesatser istedenfor selvkost per enkelt person.

Nærmere regulering av fakturerbare kostnader og beløp skal fremgå og vedlegges protokollen for avslutning av fase 1, jfr. pkt. 15.2.

## Fortjeneste

Leverandørenes fortjeneste utgjør en fast sum fastsatt etter Leverandørens tilbudte påslag for fortjeneste og basert på målsum fastsatt i fase 1.

Avsatt beløp til fortjeneste skal fremgå av målsumreguleringen og vedlegges protokollen for avslutning av fase 1. Det skal fremgå den enkelte Leverandør sin andel av den samlede avsatte fortjenesten.

## Vederlag ved prosjektkostnader under målsum

Dersom endelige prosjektkostnader blir under fastsatt målsum, fordeles besparelsen mellom partene i tråd med avtalt fordelingsbrøk.

Avtalt fordelingsbrøk skal fremgå av målsumreguleringen og vedlegges protokollen for avslutning av fase 1.

Leverandørene vil i tillegg få utbetalt full fortjeneste.

## Vederlag ved prosjektkostnader på målsum

Dersom endelige prosjektkostnader blir det samme som fastsatt målsum får Leverandørene utbetalt full fortjeneste.

## Vederlag ved prosjektkostnader over målsum

Dersom endelige prosjektkostnader blir over fastsatt målsum, reduseres Leverandørenes fortjeneste med et beløp tilsvarende den beløpsmessige overskridelsen av målsummen.

Fordeling av reduksjon av fortjenesten mellom Leverandørene skal fremgå i og vedlegges protokollen for avslutning av fase 1.

Leverandørene har rett til dekning av fulle prosjektkostnader også over fastsatt målsum.

# Prosjektalliansens vederlag i fase 3

Prosjektalliansen må i fase 1 i fellesskap bestemme håndteringen av ansvar og risiko for feil og mangler som avdekkes i fase 3, jfr. pkt. 46, derunder vederlag til Leverandørene for bistand i fase 3.

Målsummen som fastsettes i fase 1 skal inkludere avsetning for retting av feil og mangler som avdekkes i fase 2 og 3 basert på valgt løsning.

Nærmere regulering av kostnader og beløp skal fremgå og vedlegges protokollen for avslutning av fase 1.

# Etablering av bonusprogram for fase 2 og 3

Prosjektalliansen skal i fase 1 i fellesskap utarbeide et eventuelt bonusprogram for Fase 2 og 3.

Bonusprogram knyttes til prosjektmål som ikke ivaretas igjennom målsum-mekanismen, slik som:

* + Overholdelse av eventuelle delfrister eller sluttfrist for fase 2.
  + Oppnåelse av eventuelle mål knyttet til HMS.
  + Oppnåelse av eventuelle mål om ikke å skifte ut spesifikke angitte nøkkelpersoner.
  + Oppnåelse av eventuelle mål knyttet til minimering av ulemper for brukere/naboer etc.

Bonusprogram skal fremgå og vedlegges protokollen for avslutning av fase 1.

Det skal fremgå klare vilkår for når den enkelte bonus oppnås.

# KAPITTEL 7 FAKTURERING OG BETALING

# Fakturering og betaling i fase 1

Leverandørene kan kreve betaling etter hvert som oppdraget utføres, men ikke oftere enn én gang i måneden.

Leverandørene sender separate fakturaer. Hovedprosjektleder skal samordne faktureringen, slik at det legges til rette for at alle Leverandørene fakturer samme dag og på samme format.

Leverandørenes fakturaer skal spesifiseres og dokumenteres slik at de kan kontrolleres av byggherren. Utlegg og utgifter skal angis særskilt, med eventuelle påslag.

Byggherre skal betale faktura innen 28 dager etter han har mottatt fakturaen.

# Fakturering og betaling av prosjektkostnad i fase 2

Leverandørenes selvkost faktureres hver måned basert på pådratte prosjektspesifikke kostnader i perioden og andel av Leverandørenes generelle bedriftsomkostninger.

Påslag eller avsetning for risiko og usikkerhet faktureres forholdsmessig ved den enkelte faktura.

Leverandørene kan fakturere a konto-beløp av fortjenesten forholdsmessig ved fakturering av prosjektkostnad i fase 2.

Leverandørenes fakturaer skal spesifiseres og dokumenteres slik at de kan kontrolleres av byggherren. Utlegg og utgifter skal angis særskilt, med eventuelle påslag.

Leverandørene sender separate fakturaer. Prosjektleder skal samordne faktureringen, slik at det legges til rette for at alle Leverandørene fakturer samme dag og på samme format.

Byggherre skal betale faktura innen 28 dager etter han har mottatt fakturaen.

# Fakturering og betaling av bonusprogram for fase 2

Dersom Prosjektalliansen har utarbeidet bonusprogram for fase 2, skal Styringsgruppen vurdere om vilkårene for bonusutbetaling for fase 2 er nådd innen samme frist som behandlingen av sluttoppstillingen, jfr. pkt. 44.

Krav på bonus forfaller innen samme frist, med mindre Styringsgruppen har fastslått at vilkårene ikke er oppfylt.

Dersom det ikke oppnås enighet i Styringsgruppen, kan spørsmålet undergis tvistebehandling.

# Leverandørenes rettigheter ved betalingsmislighold

## Forsinkelsesrenter

Ved forsinket betaling, herunder uberettiget tilbakeholdelse, skal byggherren betale forsinkelsesrenter i henhold til lov av 17. desember 1976 nr. 100 om renter ved forsinket betaling.

## Leverandørenes rett til å stanse arbeidet

Leverandørene har med 24 timers skriftlig varsel rett til å stanse utførelsen og tilbakeholde prosjektmateriale, dersom byggherren vesentlig misligholder sin betalingsforpliktelse, eller det er klart at slikt mislighold vil inntre.

Vil Leverandørene som følge av dette kreve fristforlengelse eller vederlagsjustering, skal kravet varsles og behandles etter kontraktens pkt. 40.

# KAPITTEL 8 TIDSFRISTER OG FERDIGSTILLELSE

# Tidsfrister for fase 1

Arbeidene i fase 1 skal påbegynnes snarest mulig etter avtaleinngåelse.

Arbeidene i fase 1 skal utføres i samsvar med de frister som er fastsatt i kontrakten.

# Tidsfrister for fase 2 - ferdigstillelse av kontraktsgjenstanden

## Tidspunkt for ferdigstillelse

Leverandørene skal ferdigstille kontraktsgjenstanden innen den avtalte fristen. Frist for ferdigstillelse fastsettes i fase 1 og skal fremgå av protokoll etter avsluttet fase, jfr. pkt. 15.2.

## Forsinket ferdigstillelse

Dersom kontraktsgjenstanden ikke er overtatt etter pkt. 42 innen den bindende fristen for overlevering etter pkt. 15.2, eventuelt justert for fristforlengelse etter pkt. 39., skal Styringsgruppen vurdere helt eller delvis bortfall av eventuell bonus avsatt for oppnåelse av tidsfrister, jfr. pkt. 30.

Byggherren har rett til å ta i bruk hele eller deler av kontraktsgjenstanden før faktisk ferdigstillelse dersom det foreligger forsinkelse. Byggherre plikter før brukstakelse å gjennomføre overtakelse etter pkt. 42 for de deler av kontraktsgjenstanden som tas i bruk.

# KAPITTEL 9 ENDRINGER

# Grunnlag for endring

## Endring besluttet av styringsgruppen

Styringsgruppen kan i samsvar med bestemmelsene i pkt. 12.3.4 beslutte at det foreligger en endring, og kan samtidig beslutte at det som følge av endringen skal foretas justeringer i prosjektkostnader, fortjeneste, bonuser eller fremdrift.

## Endring pålagt av byggherren

Ved uenighet i Styringsgruppen kan byggherrens representant pålegge en endring ved å føre til protokolls en instruks om endring.

En endring kan gå ut på at Leverandørene skal yte noe i tillegg til eller i stedet for det opprinnelige avtalte, at ytelsenes karakter, kvalitet, art eller utførelse skal endres, eller at avtalte ytelser skal utgå.

En endring må stå i sammenheng med det kontrakten omfatter, og ikke være av en vesentlig annen art enn det opprinnelig avtalte arbeidet.

Dersom Leverandørene har krav på fristforlengelse, kan en endring gå ut på at tidsfrister helt eller delvis skal fastholdes.

En endring kan også gå ut på omlegging, herunder forsering. Leverandørene har plikt til å forsere eller omlegge fremdrift bare i den utstrekning dette kan skje innenfor rammen av en forsvarlig fremdrift og er praktisk mulig uten urimelige oppofrelser for Leverandørene.

## Andre endringer

Selv om Partene ikke treffer beslutning etter pkt. 37.1 og 37.2 foreligger det likevel en endring i følgende situasjoner:

1. Ved beslutning i Styringsgruppen eller pålegg fra byggherrens representant i styringsgruppen som utgjør en endring,
2. Forsinkelse eller svikt ved byggherrens ytelser eller medvirkning, etter kapittelet Fordeling og håndtering av utvalgte risikoelementer, pkt. 18 til 26, eller kontrakten forøvrig.
3. Andre forhold byggherren har risikoen for etter kapittelet Fordeling og håndtering av utvalgte risikoelementer, pkt. 18 til 26, eller kontrakten forøvrig.
4. Ved force majeure

# Virkningene av endringer på vederlag

Dersom det foreligger en endring i samsvar med pkt. 37, skal:

1. Målsummen økes eller reduseres med en sum tilsvarende den forskjell i prosjektspesifikk selvkost som endringen har forårsaket
2. Dersom prosjektspesifikk selvkost øker, skal det legges til et forholdsmessig påslag for andelen av generelle bedriftskostnader og avsetninger for feil/risiko
3. Dersom selvkost er økt, skal det legges til et påslag for fortjeneste. Påslaget beregnes forholdsmessig basert på økt selvkost i forhold til opprinnelig selvkost

# Virkningene av endringer på tidsfrister

Dersom det foreligger en endring i samsvar med pkt. 37, skal bindende tidsfrister forlenges med et antall dager som svarer til den virkning på fremdriften som forhold nevnt i pkt. 37 har forårsaket, der det blant annet tas hensyn til nødvendig avbrudd og eventuell forskyvning av utførelsen til en for vedkommende part ugunstigere eller gunstigere årstid. Det skal også tas hensyn til den samlede virkningen av tidligere varslede forhold som kunne gi rett til fristforlengelse

Partene pliktet å forebygge og begrense skadevirkningene av en fristjustering.

# Varsling av endring

Part som mener det foreligger en endring som gir grunnlag justering av kostnader, målsum eller tidsfrister, skal varsle skriftlig. Varselet bør fremsettes innen rimelig tid etter at Parten ble kjent med de forhold som gir grunnlag for anmodningen.

Varsel skal sendes Prosjektlederteamet.

# Saksbehandling av varsel om endring

Prosjektlederteamet skal umiddelbart ta stilling til om Leverandørene skal vente med å utføre arbeid som er varslet som endring til Styringsgruppen har behandlet saken.

Varsel om endring behandles i Styringsgruppen etter innstilling fra Prosjektlederteamet.

Hvis av Leverandørene mottar avslag på et varsel om endring, plikter Leverandørene likevel å utføre eller fortsette å utføre det omtvistede arbeidet. Det samme gjelder dersom uenigheten gjelder størrelsen av kravet på fristforlengelse og vederlagsjustering.

Styringsgruppen kan gi Prosjektlederteamet fullmakt til å godkjenne mindre spesifiserte endringer iht. på forhånd fastlagte retningslinjer.

# Overtakelse

## Forberedelse og innkalling til overtakelsesforretning

Leverandørene skal 14 dager før kontraktsgjenstanden er ferdig skriftlig innkalle byggherren til overtakelsesforretning.

Leverandørene skal innen samme frist oversende til byggherren dokumentasjon fra den kontroll, testing, innregulering eller lignende av teknisk anlegg, som Leverandørene skal utføre i henhold til avtalen.

Leverandørene skal innen samme frist oversende til byggherren forvaltnings-, drifts- og vedlikeholds-dokumentasjon (FDV-dokumentasjon) i henhold til avtalen.

## Overtakelsesforretning

Kontraktsgjenstanden overtas av byggherren ved overtakelsesforretning.

Partene skal ved overtakelsesforretningen i fellesskap gjennomføre en aktsom befaring av kontraktsgjenstanden. Byggherren forutsettes dessuten å ha gjennomført en kontroll av de dokumenter som han har fått oversendt.

Det skal føres protokoll fra overtakelsesforretningen, som skal angi:

1. alle som er til stede
2. mangler som måtte påvises, og om partene er uenige om dette
3. frist for utbedring av påviste mangler og tidspunkt for eventuell etterbefaring
4. om kontraktsgjenstanden overtas eller nektes overtatt og

byggherrens begrunnelse for å nekte overtakelse, og Leverandørens begrunnelse dersom de ikke godtar dette

Protokollen undertegnes av de partene som har vært til stede. Partene skal ha hvert sitt eksemplar av den underskrevne protokollen.

Kontraktsgjenstanden overtas av byggherren ved signering av protokoll fra overtakelsesforretning. Overtakelsen skjer samlet for hele kontraktsgjenstanden med mindre delovertakelse har funnet sted.

## Byggherrens rett til å nekte overtakelse

Er ikke annet avtalt, skal arbeidene være ferdigstilt for at overtakelse skal finne sted. Overtakelse skal likevel finne sted dersom det kun påvises mindre mangler, og manglene eller utbedringen av dem har liten praktisk betydning for den forutsatte bruken av kontraktsgjenstanden.

Byggherren kan i tillegg nekte å overta hvis det foreligger mangler ved den dokumentasjon som det er avtalt skal foreligge ved overtakelsen. Byggherren kan likevel ikke nekte å overta hvis mangelen har liten betydning for forvaltning, drift eller vedlikehold, og dokumentasjonen heller ikke er nødvendig for at byggherren skal kunne vurdere om kontraktens krav er oppfylt.

Hvis byggherren urettmessig nekter å overta kontraktsgjenstanden, skal overtakelse anses å ha funnet sted.

## Virkning av overtakelse

Ved overtakelse inntrer følgende virkninger:

1. Byggherren får rett til å ta kontraktsgjenstanden i bruk
2. Risikoen for kontraktsgjenstanden er alene byggherrens
3. Partenes eventuelle plikt til å holde kontraktsgjenstanden forsikret i forhold til øvrige parter opphører
4. Sikkerhet som Leverandørene har stilt for ansvar i utførelsestiden, nedtrappes i samsvar med bestemmelsene i pkt. 10
5. Leverandørene kan sende sluttoppstilling med sluttfaktura til byggherren etter pkt. 44
6. Reklamasjonsfrister etter pkt. 46.2.2 annet avsnitt begynner å løpe
7. Fase 2 avsluttes, og fase 3 starter

# Brukstakelse og prøvedrift

## Brukstakelse

Er ikke annet avtalt, har byggherren før overtakelsen ikke rett til å ta kontraktsgjenstanden i bruk til sitt tiltenkte formål. Som brukstakelse regnes ikke at byggherren selv eller hans kontraktsmedhjelpere utfører arbeid på kontraktsgjenstanden eller tar deler av kontraktsarbeidet i bruk slik forutsatt i kontrakt eller fremdriftsplan. Er det foretatt delovertakelse, har byggherren rett til å ta i bruk de delene av kontraktsgjenstanden som er overtatt.

Dersom byggherren tar i bruk kontraktsgjenstanden i strid med første ledd, foreligger det et kontraktsbrudd. Dersom Leverandørene vil kreve fristforlengelse eller vederlagsjustering, skal kravet varsles og behandles etter pkt. 40. Risikoen for de deler av kontraktsgjenstanden som urettmessig tas i bruk går automatisk over til byggherren.

Øvrige overtakelsesvirkninger inntrer først ved overtakelsesforretning.

## Prøvedrift

Det kan avtales at prøvedrift skal finne sted enten før eller etter overtakelse. Risikoen for skade, jfr. pkt. 22, går over til byggherren ved oppstart av prøvedrift for den delen av kontraktsgjenstanden som er satt i prøvedrift. Øvrige virkninger av prøvedrift avtales særskilt.

# Sluttoppgjør - Avregning av prosjektkostnader og fordeling av gevinst/risiko

## Foreløpig avregning av prosjektkostnader

### Foreløpig sluttoppstilling med sluttfaktura

Leverandørene skal sende foreløpig sluttoppstilling med sluttfaktura til Styringsgruppen innen 60 dager fra overtakelsen.

Sluttoppstillingen skal inneholde en spesifikasjon over Leverandørenes krav i forbindelse med kontrakten, herunder:

1. alle fakturerte krav, uavhengig av om de er betalt eller ikke
2. alle krav som tidligere er avvist, og som Leverandørene opprettholder
3. alle krav som ikke er fakturert forut for sluttoppgjør, derunder kostnader til utbedring av feil avdekket på overtakelsesforretning
4. fordeling av gevinst/risiko/fortjeneste

Leverandørene kan bare ta forbehold om senere endringer dersom grunnlaget for beregning av krav ikke har foreligget i tide.

Sluttoppstillingen skal vise om og i hvilket omfang Leverandørene skal overta avsetning for feil og mangler i fase 3.

### Foreløpig betaling av sluttfaktura. Innsigelser og krav

Styringsgruppen skal innen 30 dager etter mottak av sluttoppstilling ta stilling til om sluttoppstillingen godkjennes.

Innsigelser mot sluttoppgjør eller krav byggherren har mot leverandørene i forbindelse med kontrakten skal fremsettes innen samme frist. Innsigelser byggherren har fremsatt tidligere, skal gjentas innen fristen dersom de opprettholdes.

Ved enighet skal byggherren utbetale utestående beløp innen 30 dager fra mottak av sluttoppstilling.

Der Styringsgruppen ikke kommer til enighet om sluttoppstilling og sluttfaktura, skal byggherren utbetale uomtvistet beløp innen 30 dager fra Styringsgruppens mottak av sluttoppstilling.

Der mangler er avdekket på overtakelsesforretning skal endelig sluttoppstilling og sluttoppgjør foretas etter pkt. 44.2.

Byggherren kan foreta tilbakeholde etter pkt. 46.3.3. til sikkerhet for kostnader ved å utbedre feil og mangler avdekket ved overtakelsesforretningen, og som ikke er utbedret på tidspunktet for behandlingen av sluttoppgjøret.

## Endelig avregning av prosjektkostnader

Leverandørene skal sende endelig sluttoppstilling med sluttfaktura til Styringsgruppen innen 60 dager etter at feil og mangler avdekket ved overtakelsesforretningen er utbedret.

Styringsgruppen skal innen 30 dager etter mottak av endelig sluttoppstilling ta stilling til om sluttoppstillingen godkjennes.

Bestemmelsene i pkt. 44.1.1 og 44.1.2 får tilsvarende anvendelse så langt de passer.

## Tilbakebetaling av fortjeneste

Byggherrens krav på tilbakebetaling av for mye utbetalt fortjeneste forfaller 14 dager etter at Styringsgruppen har tatt stilling til om endelig sluttoppstillingen godkjennes.

Den enkelte leverandør er ansvarlig for tilbakebetaling av den andel fortjeneste som leverandørens selv har mottatt.

# KAPITTEL 10 FEIL OG MANGLER

# Ansvar for feil og mangler ved avbestilling før fase 2

Dersom prosjektet ikke videreføres i fase 2 med de samme Parter, er leverandørene ansvarlig for feil begått i fase 1 etter tilsvarende bestemmelser om ansvarsgrunnlag, reklamasjon og ansvarsbegrensninger som i NS 8401:2010.

# Feil og mangler i fase 2 og 3

## Mangel

Det foreligger en mangel dersom kontraktsgjenstanden ved overtakelse ikke oppfyller kravene etter pkt. 13, og dette skyldes forhold Leverandørene svarer for.

Som mangel regnes også skade på kontraktsgjenstanden som oppstår etter overtakelsen, og som er en nærliggende og påregnelig følge av den opprinnelige mangelen.

## Reklamasjon

### Reklamasjon ved overtakelse

Byggherren taper sin rett til å gjøre mangel gjeldende dersom han ikke senest ved overtakelses­forretningens avslutning melder fra om mangel som han har eller burde ha oppdaget ved gjennom­føringen av overtakelsesforretningen, eller som han har oppdaget ved kontroll av dokumentene.

Mangelen skal angis i overtakelsesprotokollen.

### Senere reklamasjon

Byggherren taper sin rett til å gjøre mangel gjeldende etter overtakelsen dersom han ikke varsler Leverandøren innen rimelig tid etter at han har eller burde ha oppdaget den.

Reklamasjon kan ikke fremsettes senere enn 5 år etter overtakelsen.

For de delene av kontraktsgjenstanden som det er foretatt utbedring etter overtakelse løper en ny 5-årsfrist fra avslutningen av utbedringsarbeidet for vedkommende del, men ikke mer enn ett år ut over den opprinnelige fristen.

Utføres deler av kontraktsgjenstanden etter overtakelsen, løper reklamasjonsfristen fra avslutningen av utførelsen av vedkommende del.

### Unntak fra reklamasjonsbestemmelsene

Uansett reklamasjonsbestemmelsene i pkt. 46.2 kan byggherren gjøre gjeldende mangel som har sin årsak i forsett eller grov uaktsomhet hos Leverandørene.

## Utbedring av mangler reklamert ved overtakelsesforretningen

### Leverandørenes plikt og rett til utbedring

Leverandørene har plikt til å utbedre mangelen som er reklamert på overtakelsesforretningen.

Leverandørene har plikt til å foreta utbedringen selv om det er uenighet om hvorvidt det foreligger mangel. Han kan i så fall kreve sikkerhetsstillelse fra byggherren for sitt mulige vederlagskrav. Statlige og kommunale byggherrer, inkludert kommunale og statlige foretak som ikke kan slås konkurs, stiller ikke slik sikkerhet.

Bortsett fra de tilfellene som er beskrevet i pkt. 46.3.4, har ikke byggherren rett til å sette utbedringen bort til andre. Dette gjelder likevel ikke dersom det er tvingende nødvendig at utbedring foretas raskere enn Leverandørene har anledning til.

### Kostnadene og gjennomføring av utbedringen

Leverandørenes kostnader ved utbedringen, herunder tilkomstutgifter, inntas som prosjektkostnader i målsumregnskapet.

Byggherren skal sette en rimelig frist for totalentreprenørens utbedring.

Byggherren plikter å gi Leverandørene nødvendig adkomst slik at utbedring kan foretas. Utbedringen skal skje på en slik måte at det tas hensyn til byggherrens bruk av kontraktsgjenstanden.

### Byggherrens tilbakehold i sluttoppgjør

Byggherren kan i sluttoppgjøret tilbakeholde et beløp tilsvarende kostnader ved å utbedre feil og mangler avdekket ved overtakelsesforretningen, og som ikke er utbedret på tidspunktet for behandlingen av sluttoppgjøret.

### Erstatning ved unnlatt utbedring

Er ikke utbedring fastsatt innen fristen kan byggherren kreve at kostnadene til utbedring utført av andre inntas som prosjektkostnader i målsumregnskapet. Forutsetningen er at utbedringen skjer på en rimelig og forsvarlig måte. Byggherren skal varsle Leverandørene før utbedringen blir satt bort til andre.

## Utbedring av mangler reklamert etter overtakelsesforretningen

For mangler reklamert etter at kontraktsgjenstanden er overtatt, har hver av Leverandørene rett og plikt til å foreta utbedring av egne feil og mangler.

Slike kostnader til retting av egne feil som avdekkes etter overtakelsesforretning inngår ikke som prosjektkostnader i målsumregnskapet.

Byggherren skal sette en rimelig frist for Leverandørens utbedring.

Byggherren plikter å gi Leverandørene nødvendig adkomst slik at utbedring kan foretas. Utbedringen skal skje på en slik måte at det tas hensyn til byggherrens bruk av kontraktsgjenstanden.

Er ikke utbedring fastsatt innen fristen kan byggherren kreve at kostnadene til utbedring utført av andre inntas dekkes av den av Leverandørene som skulle foretatt utbedringen. Forutsetningen er at utbedringen skjer på en rimelig og forsvarlig måte. Byggherren skal varsle Leverandørene før utbedringen blir satt bort til andre.

Partene skal i fase 1 detaljere ansvar for kostnader ved retting av andres feil og mangler i fase 3, derunder håndtering av forsikring, sikkerhetsstillelse og avsetninger i målsummen for kostnader til å utbedre feil. Med mindre annet er avtalt skal kostnader som en Part pådras til utbedring av feil og mangler som er forårsaket av en annen Part, og som ikke dekkes av forsikringer, bæres av byggherren. Den ansvarlige mister i så fall retten til å kreve sin del av avsetningen for feil og mangler i fase 3 og Byggherren kan fremme krav mot Leverandørene etter bestemmelsene i pkt. 53.

# Direktekrav mot Leverandørenes kontraktsmedhjelpere

Byggherren har rett til å benytte sine mangelskrav direkte mot Leverandørenes kontraktsmedhjelpere i samme grad som mangelen kunne vært gjort gjeldende av Leverandørene. Byggherren har bare rett til å gjøre slikt krav gjeldende så fremt det må anses godtgjort at kravet ikke kan gjennomføres mot Leverandøren, eller det i høy grad er blitt vanskeliggjort på grunn av konkurs eller annen klar insolvens.

Kontraktsmedhjelperen har rett til å motregne overfor kravet i den utstrekning dette er tillatt etter gjeldende rett.

Byggherrens krav mot Leverandøren faller bort i den grad oppgjør fra kontraktsmedhjelperen gir dekning for kravet.

Vil byggherren gjøre gjeldende et krav mot leverandøren kontraktsmedhjelper, må han ha reklamert overfor Leverandøren i tråd med reklamasjonsreglene i kontrakten.

Leverandørene skal varsle sine kontraktsmedhjelpere om byggherrens krav etter dette punkt.

# KAPITTEL 11 OPPHØR AV KONTRAKTSFORHOLDET

# Avbestilling

## Avbestilling før fase 2

Byggherren kan når som helst velge å avbestille Kontrakten med Leverandørene før oppstart av fase 2, forutsatt at:

1. prosjektet ikke blir endelig godkjent av offentlig myndighet, eller at
2. totale estimerte prosjektkostnader overstiger byggherrens budsjettpris, eller at
3. Partene ikke kommer til enighet om målpris og tidsfrister, eller at
4. Partene ikke kommer frem til et prosjektforslag med omforent omfang, løsninger og kvaliteter, eller at
5. Partene ikke kommer til enighet om vesentlig regulering for fase 2 og 3 knyttet til ansvar, forsikring, sikkerhetsstillelse og bonuser.

Avbestilling skal skje skriftlig.

Ved slik avbestilling har Leverandørene krav på betaling for den delen av oppdraget som er utført, og sitt påregnelige tap knyttet til fase 1 som følge av avbestillingen. Det skal ikke betales erstatning for tapt fortjeneste for fase 2 og fase 3.

Dersom avbestillingen medfører at Leverandørenes medarbeidere knyttet til prosjektet ikke kan anvendes på annen måte, begrenses erstatningen for dette til lønnsutgifter i den enkeltes oppsigelsestid med tillegg av en forholdsmessig andel av utgiftene til kontorhold.

Leverandørene har plikt til å begrense sitt tap som følge av avbestillingen.

Prosjektmateriale som er betalt, har Byggherre rett til å bruke i samsvar med kontrakten.

## Avbestilling under fase 2

Byggherren kan når som helst fritt velge å avbestille hele eller deler av kontraktsarbeidet med Leverandørene etter oppstart av fase 2.

Dersom avbestillingen utgjør mindre enn 15 % av målsummen, behandles avbestillingen som en endring.

Dersom avbestillingen utgjør 15 % eller mer av målsummen, har de av Leverandørene som rammes av avbestillingen rett på følgende kompensasjon:

1. Betaling av utført arbeid opp til dato for avbestilling
2. Dekket sitt påregnelige tap som følge av avbestillingen, slik som demobiliseringskostnader, og andre dokumenterte kostnader som er en følge av avbestillingen
3. Erstatning for tapt fortjeneste for den avbestilte delen av kontraktsarbeidet. Erstatningen settes til en andel av avsatt fortjeneste, basert på forholdet mellom kostnadene ved avbestilt arbeid ift. målsum

# Heving

## Heving grunnet mislighold

En Part kan heve kontrakten dersom:

1. en eller flere av Partene vesentlig misligholder sine kontraktsforpliktelser, eller
2. det er klart at vesentlig mislighold vil inntre, eller
3. en eller flere av Partene går konkurs, eller blir beviselig insolvent.

Før heving kan iverksettes, skal den Part som ønsker å heve, skriftlig ha gitt den andre parten en rimelig frist til å rette forholdet, eller til å stille betryggende sikkerhet for rettidig oppfyllelse, med varsel om heving om så ikke skjer. Hvis en part som er Leverandør ønsker å heve som følge av vesentlig betalingsmislighold eller som følge av manglende sikkerhetsstillelse, skal en frist på sju dager normalt anses som rimelig.

Hevning skjer ved en skriftlig erklæring til øvrige Parter.

Risikoen for kontraktarbeidet går over på byggherren når hevningserklæringen er mottatt av byggherren eller den andre parten. For øvrig skal kontraktarbeidet anses som overtatt ved avslutningen av registreringsforretningen, jfr. pkt. 49.6.

## Gjennomføring av heving

Der byggherren hever, skal Leverandørene snarest avslutte arbeidet og forlate byggeplassen innen en frist fastsatt av byggherren.

Der byggherren hever, har byggherren rett til å bruke Leverandørenes stillaser, maskiner, redskaper eller andre innretninger og materialer som er bestemt til utførelsen, og som befinner seg på byggeplassen når Leverandørene mottar hevingserklæringen. Byggherren har også rett til å få utlevert alle tegninger og andre dokumenter som er relevante for å fullføre arbeidet under kontrakten.

Der en Leverandør hever, kan Leverandøren når som helst etter at byggherre har mottatt hevingserklæringen avslutte arbeidet, og forlate byggeplassen.

Før Leverandørene forlater byggeplass plikter de i rimelig utrekning å sikre utført arbeid, materialer og utstyr mot skade.

## Vederlag for utført arbeid

Ved heving har Leverandørene krav på vederlag for det arbeid som er utført basert på prosjektkostnader/selvkost. Leverandørene har også krav på et rimelig vederlag for byggherrens bruk av utstyr mv.

## Erstatning ved heving

Der byggherren hever har Leverandørene ikke krav på fortjeneste eller eventuell avtalt bonus for den del av arbeidet som er utført. Byggherren kan kreve erstattet sine nødvendige merkostnader, herunder økte finanskostnader.

Der en Leverandør hever, kan Leverandørene kreve erstattet nødvendige merkostnader som følge av at kontrakten heves, og tapt fortjeneste for det arbeidet som bortfaller. Byggherren skal i tillegg betale for nedrigging- og avvikling, samt for tap på grunn av kontraktsforpliktelser overfor kontraktsmedhjelpere.

En Part som hever kan i tillegg kreve erstattet annet påregnelig tap som oppstår etter hevingstidspunktet, i den utstrekning dette følger av pkt. 53 om tillatte krav.

## Sikkerhet i reklamasjonstiden

Leverandørene kan ved heving kreve at den sikkerheten som er stilt for deres forpliktelser i reklamasjonstiden, skal reduseres forholdsmessig til den delen av arbeidet som er utført.

## Registreringsforretning

Ved heving skal det innen 14 dager avholdes en registreringsforretning over hvilket arbeid som er utført.

Er ikke registreringsforretning begjært innen dette tidspunktet, skal den parten som hever, sørge for at registreringsforretning blir avholdt. Det skal føres protokoll fra forretningen som angir hvem som er til stede, hva som er utført, og eventuelle mangler ved det utførte. Unnlater en part å møte uten gyldig grunn, kan den andre parten gjennomføre registreringsforretningen alene.

# KAPITTEL 12 ØVRIGE BESTEMMELSER

# Immaterielle rettigheter

## Generelt om bruk av dokumenter

Skriftlige eller elektroniske dokumenter, herunder prosjekteringsmateriale, som er utarbeidet i forbindelse med kontrakten skal kun gjøres kjent for Partene og andre som trenger dem til gjennomføring av prosjektet, senere drift, vedlikehold, ombygging og påbygging. De skal ikke brukes til andre oppdrag uten etter samtykke fra den part som har levert dokumentene.

## Prosjekteringsmaterialet

### Byggherrens rett til å få utlevert prosjekteringsmaterialet

Byggherren har så lenge prosjekteringsmaterialet eksisterer hos Partene eller deres kontraktsmedhjelpere, rett til å få kopi av dette i den form og det omfang som fremgår av avtalen.

Leverandørene skal sørge for at prosjekteringsmaterialet kan utleveres i minst fem år etter overtakelsen. Leverandørene har krav på dekning av sine kostnader i forbindelse med utleveringen.

Leverandørene kan 3 år etter overtakelse bringe oppbevaringsplikten til opphør ved skriftlig å tilby byggherren utlevering av prosjektmaterialet. Dersom oppdragsgiver ikke har svart etter 3 måneder etter at han har fått slikt tilbud opphører oppbevaringsplikten.

Materialet kan bare kreves utlevert i et bestemt filutvekslingsformat dersom dette er avtalt.

Byggherren kan ikke kreve kopi av programvare fra Leverandørene, med mindre dette er avtalt.

Fysiske modeller og demonstrasjonsobjekter som etter kontrakten skal utarbeides, blir byggherrens eiendom.

### Rett til å bruke prosjekteringsmaterialet

Er ikke annet avtalt, har byggherren kun rett til å bruke, herunder endre, prosjekteringsmaterialet til gjennomføring av prosjektet, senere drift, vedlikehold, ombygging og påbygging. Alle øvrige rettigheter til prosjekteringsmaterialet forblir hos den som har utarbeidet det. Leverandørene kan likevel ikke bruke dette på en måte som er urimelig i forhold til byggherren.

Partene skal for øvrig behandle prosjekteringsmaterialet på en slik måte at opphavsmannens rettigheter ikke krenkes.

Dersom materialet byggherren mottar etter pkt. 50.2.1 inneholder informasjon som ikke omfattes av avtalen, kan byggherren ikke bruke denne informasjonen.

# Rett til kontraktsgjenstanden og materialer

## Eiendomsrettens overgang

Kontraktsgjenstanden blir byggherrens eiendom etter hvert som arbeidet under kontrakten utføres. Materialer som er tilført byggeplassen, og som skal bygges inn, blir byggherrens eiendom når han har betalt dem.

## Eiendomsrett til materialer

Materialer byggherren har levert, og som ikke medgår til kontraktsgjenstanden, er byggherrens eiendom.

Gamle materialer som skal fjernes ved ombygging eller reparasjon, tilfaller Leverandørene.

# Forholdet mellom Partene i Avtalen

Avtalen gir ingen av partene myndighet til å binde de øvrige parter utover det som fremgår av Avtalen.

Denne kontrakten oppretter ikke noe partnerskap, joint venture eller selskap mellom partene.

Leverandørene er uavhengige leverandører. Leverandørene i prosjektalliansen utgjør ikke et arbeidsfellesskap som er solidarisk ansvarlig overfor byggherren eller tredjepersoner. Unntak gjelder for avsatt fortjeneste i vederlagsmekanismen for fase 2 og 3, jfr. pkt. 28, hvor en leverandør kan få redusert utbetalt fortjeneste, som følge av feil og forsinkelser hos andre leverandører.

Ansatte og kontraktsmedhjelpere hos Leverandørene vil ikke bli ansett som ansatte hos byggherren, og hver av Partene er ansvarlig for kostnader tilknyttet sine egne ansatte.

# Ansvarsfraskrivelse og tillatte krav

## Gjensidig ansvarsfraskrivelse

Partene fraskriver seg ethvert ansvar overfor de øvrige Parter for økonomiske tap som oppstår på grunn av handlinger eller unnlatelser knyttet til gjennomføringen av denne kontrakt, med mindre noe annet fremgår av pkt. 53.2 nedenfor.

Denne ansvarsfraskrivelsen gjelder også der feil, mangler og forsinkelser knyttet til Partenes ytelser eller leveranser i forbindelse med gjennomføring av denne kontrakten medfører at Leverandørenes fortjeneste reduseres, og i verste fall faller bort, samt der byggherren blir ansvarlig for kostnader utover målprisen.

## Tillatte krav

Til tross for ansvarsfraskrivelsen i pkt. 53.1. ovenfor kan en Part likevel fremme krav mot en annen Part i følgende tilfeller:

1. Krav som skyldes at vedkommende Part forsettlig har misligholdt sine forpliktelser
2. Krav som skyldes grov uaktsomhet hos vedkommende Parts øverste ledelse
3. Krav på tilbakebetaling av for mye mottatt kompensasjon som er fastsatt i forbindelse med endelig avregning etter bestemmelsen i pkt. 44.3 i denne kontrakt

# Overføring av plikter og rettigheter

Er ikke annet avtalt, kan ingen av Partene overdra sine kontraktsforpliktelser uten skriftlig forhåndssamtykke fra de øvrige Parter.

# Lovvalg

Kontrakten skal tolkes i samsvar med og være underlagt norsk lov.

# Tvisteløsning

Tvister mellom Partene om kontraktsforholdet skal søkes løst i minnelighet mellom partnerne og på lavest mulig nivå i organisasjonen.

Partene skal i fase 1 fastsette prosedyrer for konflikthåndtering, deriblant bruk av oppmann og utenrettslig megling.

Med mindre annet er avtalt, skal tvister håndteres som følger:

1. Tvister kan foreligges Styringsgruppen som øverste beslutningsorgan. Dersom Styringsgruppen ikke evner å løse en tvist innen 14 dager etter at den er forelagt saken, skal tvisten bringes inn for Partenes øverste ledere
2. Løser Partenes øverste ledere ikke tvisten innen 14 dager etter at den er forelagt saken, kan hver av Partene kreve oppmannsavgjørelse og/eller utenrettslig megling iht. prosedyrer fastsatt i fase 1
3. Tvister som ikke er løst av Partenes øverste ledelse innenfor fristene i bokstav b), og hvor oppmannsavgjørelse og/eller utenrettslig megling iht. prosedyrer fastsatt i fase 1 ikke er krevd, skal saken avgjøres ved ordinær rettergang for alminnelige domstoler

Er ikke annet avtalt, skal bygge- og anleggsstedets rettskrets være verneting for alle søksmål som måtte utspringe av kontrakten.

**Endringslogg**

Oppdatering juni 2020

* + Veiledning for utfylling oppdatert
  + Justert overskrift pkt. 5.6
  + Rettet nummerering av bestemmelser i pkt. 12.3
  + Presisert pkt. 12.4 om prosjektlederteamet
  + Presisert tidspunktet for vurdering etter pkt. 13.3
  + Rettet skrivefeil i pkt. 32
  + Presisert at pkt. 41 tredje avsnitt gjelder leverandørene